CELEX: 
Language: sl
Date: 2017-05-18 00:00:00
Title: IZVEDBENA UREDBA KOMISIJE (EU) …/… o spremembi Uredbe (ES) št. 889/2008 glede krme za nekatere ekološko gojene živali iz ribogojstva

IZVEDBENA UREDBA KOMISIJE (EU) …/…
            
            
               z dne 17.5.2017
            
            
               o spremembi Uredbe (ES) št. 889/2008 glede krme za nekatere ekološko gojene živali iz ribogojstva
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe Sveta (ES) št. 834/2007 z dne 28. junija 2007 o ekološki pridelavi in označevanju ekoloških proizvodov in razveljavitvi Uredbe (EGS) št. 2092/91
                  1
                ter zlasti člena 15(2) in člena 16(1) Uredbe,
            
            
               ob upoštevanju naslednjega:
            
            
               (1)Uredba (ES) št. 834/2007 določa osnovne zahteve v zvezi z ekološko pridelavo živali iz ribogojstva, vključno z zahtevami v zvezi s krmo. Podrobna pravila za izvajanje navedenih zahtev so določena v Uredbi Komisije (ES) št. 889/2008
                  2
               .
            
            
               (2)Člen 15(1)(d)(i) Uredbe (ES) št. 834/2007 zahteva, da se ribe in raki krmijo s krmo, ki ustreza prehranskim potrebam živali na različnih stopnjah njihovega razvoja.
            
            
               (3)Člen 25l Uredbe (ES) št. 889/2008 določa posebna pravila o krmi za nekatere živali iz ribogojstva iz oddelkov 6, 7 in 9 Priloge XIIIa k navedeni uredbi. Cilj pravil iz navedenega člena je dajanje prednosti krmi, ki je na voljo v naravni obliki, če je na voljo.
            
            
               (4)V skladu s členom 25l(1) Uredbe (ES) št. 889/2008 je treba zadevne živali krmiti s krmo, ki je na voljo v naravni obliki v ribnikih in jezerih. V skladu s členom 25l(2) navedene uredbe se lahko uporabljajo ekološka krma rastlinskega izvora ali morske alge, kadar naravni viri krme niso na voljo v zadostnih količinah. Člen 25l(3)(a) in (b) navedene uredbe določa najvišje odstotke ribje moke in ribjega olja, ki se lahko vključijo v krmni obrok vitke some in kozic, če se krma, ki je na voljo v naravni obliki, dopolni.
            
            
               (5)V fazi drstenja je naravna hrana dostopna v omejenih količinah ali sploh ni dostopna. Države članice so Komisiji sporočile, da bo zaradi pravil o krmljenju kozic, zlasti orjaške tigraste kozice (Penaeus monodon), določenih v členu 25l(3)(b) Uredbe (ES) št. 889/2008, prišlo do neustrezne prehranjenosti in povečane umrljivosti, če se bodo uporabljala v fazah gojenja nedoraslih živali v drstiščih.
            
            
               (6)V skladu s členom 25l(1) Uredbe (ES) št. 889/2008 je treba zadevne živali krmiti s krmo, ki je na voljo v naravni obliki v ribnikih in jezerih. Pravilo iz navedenega člena bi se moralo nanašati le na faze odraslosti, kadar se živali gojijo v ribnikih in jezerih, ne pa v drstiščih, v katerih je krma, ki je na voljo v naravni obliki, nezadostna. To je zlasti pomembno od 31. decembra 2016, datuma, od katerega se v skladu s členom 25e(3) Uredbe (ES) št. 889/2008 nedorasli organizmi iz ribogojstva, gojeni v okviru neekološkega upravljanja, ne smejo več pripeljati na ekološko gospodarstvo. Do tega datuma je bilo dovoljeno, po fazi drstenja v okviru neekološkega upravljanja, pripeljati delež neekološko gojenih nedoraslih organizmov na ekološko gospodarstvo.
            
            
               (7)Poleg tega je skupina strokovnjakov za strokovno svetovanje v zvezi z ekološko pridelavo (v nadaljnjem besedilu: EGTOP), ustanovljena v skladu s Sklepom Komisije (ES) št. 2009/427
                  3
               , potrdila, da so posebna pravila iz člena 25l(3)(a) in (b) Uredbe (ES) št. 889/2008 primerna samo za faze odraslosti
                  4
               . EGTOP meni, da omejitve glede ribje moke in ribjega olja iz navedenega člena ne omogočajo zadovoljitve prehranskih potreb živali v zgodnjih življenjskih fazah v drstišču.
            
            
               (8)Komisija je ugotovila, da je treba spremeniti pravila o krmi za nekatere živali iz ribogojstva, in sicer s pojasnitvijo, da se ta pravila uporabljajo le v fazah odraslosti. Komisija je pri sprejemanju tega zaključka upoštevala zahtevo, da se morajo prehranske potrebe živali zadovoljiti na različnih stopnjah njihovega razvoja, kot je določeno v členu 15(1)(d)(i) Uredbe (ES) št. 834/2007, cilj člena 25l Uredbe (ES) št. 889/2008 glede dajanja prednosti krmi, ki je na voljo v naravni obliki, če je na voljo, in mnenje EGTOP. 
            
            
               (9)Uredbo (ES) št. 889/2008 bi bilo zato treba ustrezno spremeniti.
            
            
               (10)Ukrepi iz te uredbe so v skladu z mnenjem odbora za ekološko pridelavo –
            
            
               SPREJELA NASLEDNJO UREDBO:
            
         
         
            
               Člen 1
            
            
               Uredba (ES) št. 889/2008 se spremeni:
            
            
               v členu 25l se odstavek 1 nadomesti z naslednjim:
            
            
            
               „1. V fazah odraslosti se živali iz ribogojstva iz oddelkov 6, 7 in 9 Priloge XIIIa krmijo s krmo, ki je na voljo v naravni obliki v ribnikih in jezerih.“
            
            
               Člen 2
            
            
               Ta uredba začne veljati tretji dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 17.5.2017
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  UL L 189, 20.7.2007, str. 1.
               
               
                  
                     (2)
                  Uredba Komisije (ES) št. 889/2008 z dne 5. septembra 2008 o določitvi podrobnih pravil za izvajanje Uredbe Sveta (ES) št. 834/2007 o ekološki pridelavi in označevanju ekoloških proizvodov glede ekološke pridelave, označevanja in nadzora (UL L 250, 18.9.2008, str. 1).
               
               
                  
                     (3)
                  Sklep Komisije 2009/427/ES z dne 3. junija 2009 o ustanovitvi skupine strokovnjakov za strokovno svetovanje v zvezi z ekološko pridelavo (UL L 139, 5.6.2009, str. 29).
               
               
                  
                     (4)
                  Končno poročilo: http://ec.europa.eu/agriculture/organic/sites/orgfarming/files/final_report_egtop_on_aquaculture_part-c_en.pdf.